text: Farlige bunkere fjernes
  29 juli 2013 kl. 14.27
  120 bunkere fra anden verdenskrig på den jyske vestkyst bliver fjernet i løbet af i år. Blandt dem er en bunker på Blåvand Strand.
  Tyskerne fik bygget 600 bunkere fra Skagen til grænsen, og 120 af dem er efterhånden blevet så nedbrudte af vind og vejr, at de er til fare for strandgæster.
  Betonklodser gemmer sig i vandkanten, og rustne jernstænger stritter ud.
  - Bunkerne vidner om et mørkt kapitel i Danmarks historie, som hverken kan eller skal udslettes. Men vi må tage alvorligt, at flere af bunkerne er blevet farlige for badegæster og turister. Nu sørger vi for at fjerne de farlige bunkere til glæde for alle, der opholder sig i den smukke natur på den jyske vestkyst, siger fungerende miljøminister Pia Olsen Dyhr (SF).
  Miljøministeriet, Transportministeriet og en række kystkommuner er gået sammen om projektet til i alt 12 millioner kroner. Kystdirektoratet betaler 5,7 millioner kroner, og Naturstyrelsen bidrager med op til 4 millioner kroner.
  De berørte kommuner forventes at bidrage med 20.000 kroner for hver bunker, der er placeret i kommunen.
  